  Виталий Пронин Кивалтӥсьёс азе чурыт курон пуктэмын Удмуртилэн Тӧроез Александр Соловьев вуылӥз Эгра каргуртэ. Отчы люкаськылӥзы ёросъёслэн, городъёслэн йыръёссы. Эскерем ужпумъёс пӧлысь валтӥсез сӥземын вал калыкез куашкан калэ вуэм юртъёсысь поттонлы. Эгралась Советской ульчаысь корка кылем арын октябре дась луыны кулэ вал ини.Пилемъёс люкаськоРоссиысь куашкан калэ вуэм юртъёсын векасьёслы выль интыос висъянъя программа юнматэмын 2012-тӥ - 2017-тӥ аръёслы. Отчы элькунысьтымы 694 корка пыремын - сомындаез улыны ярантэмен лыдъямын 2012-тӥ арын 1-тӥ январьлы.Эгра каргуртын та вакытлы 2 корка пуктӥське: нырысетӥяз 32, кыкетӥяз 24 квартира чакламын. Удмуртилэн Тӧроез соосты чакланы вуиз ини кыкетӥзэ. Талы мугъёс вань: лэсьтӥськон ужъёс ӝегало.Каргуртысь Советской ульчаысь 32 квартираем юрт куинь этажъем. Кирпичлэсь ӝутэм корка кыр ласянь нод-нод адӟиське ни. Нош пушказ ужъёс тачак на - ӧсъёс пуктылоно, обой лякылоно, тубон-васькон интыосты йылаз-пумаз вуттоно но мукет. Та бордын али 17 мурт ужа. А. Соловьев котькуд квартираетӥ сямен ортчиз, кенешиз лэсьтӥськисьёсын, эскериз борддоръёсты, укноосты... Мылкыдыз умой ӧвӧл.- Та юртэз лэсьтон кылем ар пумын йылпумъяськыны кулэ ни вал, коньдон быдэсак висъямын, - шуэ со. - Но ужъёс туннэ но ог 80 процентлы гинэ быдэстэмын...Юртэз ӝутонэн вырись «Проминвестстрой» огазеяськонлэн учредителез Дамир Хабрахманов нырысь марзэ-созэ уг шӧды на кадь, ассэ шонере поттыны выре. Но йыр вадьсаз пилемъёс люкасько но люкасько.- Мугъёс эн утчалэ, мыным корка кулэ! - Тӧролэн куараез лекгес но лекгес луэ. - Коньдон уг тырмы, шуиськоды? Нош кызьы, шуом, Алнашын сомында ик коньдонэн туж чебер, йыг-йыг юрт пуктыны быгатӥзы? Кызьы тодӥсько, тӥ ик Кизнерын корка пуктыны малпаськоды на?Собере вазиське Кизнер ёрослэн йырызлы Александр Плотниковлы:- Чаклаське, таӵе застройщикъёсты дорады эн лэзе!Каргуртысь кыкетӥяз юртын югдур сокем кышкыт ӧвӧл: та нуналъёсы гинэ, пе, со быдэсак йылаз-пумаз вуттэмын - таяз ужам «Стройсервис» огазеяськон. Удмуртилэн Тӧроез татысь но квартираосты пыр-поч эскериз. Ӧз тышкаськы. Но алӥз: улыны выжемъёслэн ӝожтӥськонъёссы луизы ке, соосты ӝегатскытэк тупатоно.1-тӥ августПаськыт кенешон ортчиз ни ёрос администрацилэн юртаз. Ёросъёслэн но городъёслэн йыръёссы сяна, ӧтемын вал лэсьтӥськонъя, архитектурая но улон инты политикая, энергетикая, ЖКХ-я но тарифъёсты кун ласянь радъянъя министръёс Иван Новиков но Иван Маринин. Озьы ик отчы пыриськизы Кун Кенешлэн Тӧроез Владимир Невоструев но Правительстволэн Тӧроез Виктор Савельев.И. Новиков пыр-поч ивортӥз куашкан калэ вуэм юртъёсын герӟаськем программалэн быдэсъяськемез сярысь. Пусйиз:- Программалэн дуныз  3 миллиард 195 миллион манет, куашкан калэ вуэм юртъёс - 107,9 сюрс квадрат метр, выль интые выжтыны кулэ 8 сюрс 704 муртэ. 2013-тӥ арлы чаклам ужъёс быдэстэмын - 163 юртысь 1 сюрс 869 мурт корка пырон лэсьтӥз. 2014-тӥ-2015-тӥ аръёслы планэ пуктэмын вал 196 корка, отысь 2 сюрс 73 мурт выль интые выжыны кулэ. Но та пӧлысь 7 юртъёс йылаз-пумаз вуттымтэ: Эгралан, Глазов городын но Глазов ёросын...Ӵапак та ӝеганъёсын сэрен кылдэмын керӟегъ-яськонъёс. Со понна элькунмы вылэ Россия бадӟым тыриськонъёс тупатыны быгатоз. Шуэмын вал: ужъёсты туэ 1-тӥ апрелёзь быдэстоно. Ярано, соку Удмуртилэн Тӧроез огкыл шедьтыны быгатӥз Россиысь Правительствоен. Но кыкетӥ ползэ озьы уз пӧрмы ни.А. Соловьевлэн малпанэз: ӝеганъёс кылдэмын шуыса, нырысь ик янгыш муниципал кылдытэтъёслэн йыръёссы - соос заказчик луо. Соос ик чакланы кулэ, кыӵе подрядчикъёс доразы шедё.- 1-тӥ августлы Эгралан ӝеганъёс луыны кулэ ӧвӧл. Озьы ӧз луы ке, кыл кутоз ёрослэн йырыз, - шуиз Удмуртилэн Тӧроез. - «Проминвестстрой» фирма нимзэ воштӥз ке но - тодом, Удмуртия бадӟым ӧвӧл. Эшшо ке ужъёсты ӝегатэмез понна тыриськонъёс тупатыны луоз  - соку пыд вылаз уз султы ни.Лэсьтӥськонъя, архитектурая но улон инты политикая министр И. Новиков верамъя, Глазов палъёсын но югдур пӧртэм ӧвӧл. Уйпал шоркарын, кылсярысь, 4 корка йылаз-пумаз вуттымтэ - 321 мурт отчы улыны выжыны кулэ ни вал. Но ужзэс пӧрмытымтэзы понна ог 2 толэзь талэсь азьло строительёс отысь палэнтэмын, кельтэмын возьмаськисьёс гинэ. Лэсьтӥськон уг мыны. Городлэн администрациез соку  судэ вазиськиз, «Домострой» огазеяськонэн контрактэз уретыны но ужъёссэ ӝегатэмез понна тыриськонъёс тупатыны курыса. Но пиньёссэ возьматӥз подрядчик но: ужзы укыр дунтэм дунъямын, пе, ватсаса 43 миллион манет кулэ. Со озьы ик судэ вазиськиз. Али вераськонъёс мыно 31-тӥ июлёзь мировой огкыл гожтон пумысен.- Глазовын ӝеганъёс кылдӥзы коркалы проект дасянэн но, - валэктӥз И. Новиков. - Нырысь проектъя отын фундамент кисьтыны чакламын вал. Но интыез сыръясь вылэм, сваяос шуккытэк ӧз луы.- Озьыен, проект дасясьёсты но кыл кутон улэ кысконо вал, азьло ик ӧз адӟе-а, мар-а, кыӵе отын интыез, - вожзэ поттӥз Тӧро.Куашкан калэ вуэм юртъёсын кылдэм югдурлы элькунамы али бадӟым саклык висъяське. Удмуртилэн Тӧроез вазиськиз Правительстволэн Тӧроезлы но, та понна кыл кутӥсь министръёслы но: ужъёслэсь мынэмзэс сак чаклано! Сотэк куд-ог кивалтӥсьёс интыоссэс ыштозы.Нош программа азинтэмын луоз. 2017-тӥ арозь ужъёс трос на. 2015-тӥ-2016-тӥ аръёслы чаклам планэ 181 корка шедемын, 2 сюрс 90 адями. 2016-тӥ-2017 аръёслы чакламаз - 161 юрт, корка пырон лэсьтыны кулэ 2 сюрс 421 мурт.Элина Кумачёва Туспуктӥз Э. Карипов Теги: лэсьтськон ужпум  